Document ID: 32000D0159

Komisijas Lēmums
(2000. gada 8. februāris)
par trešo valstu atliekvielu plānu pagaidu apstiprināšanu saskaņā ar Padomes Direktīvu 96/23/EK
(izziņots ar dokumenta numuru C(2000) 343)
(Dokuments attiecas uz EEZ)
(2000/159/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes Direktīvu 96/23/EK [1] un jo īpaši tās 29. pantu,
ņemot vērā Padomes 1972. gada 12. decembra Direktīvu 72/462/EEK [2] par veselības un veterinārās pārbaudes problēmām, ievedot liellopus, aitas un kazas, kā arī svaigu gaļu vai gaļas produktus no trešām valstīm, kurā jaunākie grozījumi izdarīti ar Direktīvu 97/79/EK [3], un jo īpaši tās 3. pantu,
tā kā:
(1) Dažas trešās valstis ir iesniegušas Komisijas dienestiem atliekvielu uzraudzības plānus, tostarp to rezultātus, un ir nepieciešama papildu informācija un turpmāki precizējumi.
(2) Citas trešās valstis sniedz informāciju par atliekvielu uzraudzības plāniem saskaņā ar nosacījumiem, kas noteikti pirms Direktīvas 96/23/EK ieviešanas, un tās pašlaik veic eksportu uz Kopienu, kaut gan nav iesniegušas jaunus plānus atliekvielu uzraudzībai un/vai attiecīgos rezultātus, un ir jautājumi, kuros būtu vajadzīga papildu informācija un precizēšana.
(3) Trešās valstis, kas vēlas eksportēt uz Kopienu dzīvnieku izcelsmes produktus lietošanai pārtikā, kā norādīts Direktīvā 96/23/EK, var iesniegt atliekvielu uzraudzības plānu Komisijas dienestu apstiprināšanai jebkurā laikā. Atbilstoši Direktīvai 96/23/EK to var pievienot šim lēmumam.
(4) Trešo valstu un Eiropas Kopienas interesēs ir jānodrošina visu darbību pārskatāmība, reizē dodot trešām valstīm pietiekami daudz laika, lai pielāgotu savu likumdošanu Kopienas prasībām.
(5) Saistībā ar atliekvielām dzīvnieku izcelsmes produktos pastāv bažas par sabiedrības veselību. Tāpēc atliekvielu plāni jāapstiprina un regulāri jāatjaunina.
(6) Padomes Lēmums 79/542/EEK [4], kurā jaunākie grozījumi izdarīti ar Komisijas Lēmumu 2000/2/EK [5], nosaka to trešo valstu sarakstu, no kurām dalībvalstis atļauj importēt liellopus, cūkas, zirgu dzimtas dzīvniekus, aitas un kazas, svaigu gaļu un gaļas produktus, un paredz noteikumus, kas attiecas uz atliekvielu uzraudzības plāniem, uz kuriem attiecas šīs lēmums. Tāpēc būtu attiecīgi jāgroza Lēmums 79/542/EK.
(7) Direktīvas 96/23/EK 29. panta 1. punkts nosaka, ka, lai sarakstos iekļautu un atstātu trešās valstis, no kurām saskaņā ar Kopienas tiesību aktiem dalībvalstīm ir atļauts importēt dzīvniekus un dzīvnieku izcelsmes produktus, uz kuriem attiecas šī direktīva, attiecīgajām trešām valstīm ir jāiesniedz plāns, kurā tās garantē I pielikumā minēto atliekvielu un vielu grupu uzraudzību.
(8) Direktīvas 96/23/EK 8. panta 3. punkts nosaka, ka ik gadus ne vēlāk kā 31. martā dalībvalstis Komisijai sniedz ziņas par atliekvielu un vielu noteikšanas plānu rezultātiem un kontroles pasākumiem.
(9) Direktīvas 96/23/EK 29. panta 1. punkta otrā daļa nosaka, ka 8. panta noteikumi attiecībā uz plānu iesniegšanas un atjaunināšanas termiņiem attiecas uz plāniem, kurus iesniedz trešās valstis un, turklāt, ka garantijām jābūt vismaz līdzvērtīgām tām, kas paredzētas šajā direktīvā.
(10) Šajā lēmumā paredzētie pasākumi ir saskaņā ar Pastāvīgās veterinārijas komitejas atzinumu,
IR PIEŅĒMUSI ŠO LĒMUMU.
1. pants
Dzīvnieki vai dzīvnieku izcelsmes produkti no trešām valstīm, kas pielikumā sarakstā atzīmēti ar "X", pagaidām tiek uzskatīti par atbilstošiem Direktīvas 96/23/EK prasībām attiecībā uz atliekvielu plānu apstiprināšanu.
2. pants
Vajadzības gadījumā Komisija pārskatīs šo Lēmumu. No 2000. gada 1. aprīļa Komisija pirms galīgā apstiprinājuma sniegšanas izvērtēs atliekvielu uzraudzības plānus, kurus saskaņā ar Direktīvas 96/23/EK 29. pantu būs iesniegušas trešās valstis.
Līdz 2000. gada 31. martam valstīm jāiesniedz atliekvielu uzraudzības plāns attiecībā uz tiem dzīvnieku izcelsmes pārtikas produktiem, kurus paredzēts importēt Kopienā 2000. gadā, minētajā plānā parādot atbilstību Direktīvai 96/23/EK, kas var nozīmēt līdzvērtīgu garantiju nodrošināšanu; un jāiesniedz 1999. gada atliekvielu uzraudzības plāna rezultāti attiecībā uz tiem dzīvnieku izcelsmes pārtikas produktiem, kuri importēti Kopienā 1999. gadā.
3. pants
Šis lēmums ir adresēts dalībvalstīm.
Briselē, 2000. gada 8. februārī

Labels: 17
5
0
6
15